
AIŠKINAMASIS RAŠTAS
DĖL PANEVĖŽIO MIESTO FUTBOLO SPORTO ŠAKOS 2025–2027 METŲ PLĖTROS PROGRAMOS IR JOS FINANSAVIMO IŠ SAVIVALDYBĖS BIUDŽETO LĖŠŲ KONKURSO NUOSTATŲ PATVIRTINIMO

2026 m. rugsėjo 02 d.
Panevėžys

1. Sprendimo projekto tikslai ir uždaviniai: 
Sprendimo projekto tikslas – patvirtinti Panevėžio miesto futbolo sporto šakos plėtros programos finansavimo iš savivaldybės biudžeto lėšų tvarkos aprašą (toliau – Aprašas). Priėmus šį sprendimą, bus įgyvendinti šie uždaviniai:
· Nustatyti aiškią, skaidrią ir objektyviais kriterijais pagrįstą teikiamų jaunojo futbolininko ugdymo programų vertinimo ir atrankos tvarką;
· Apibrėžti programoms bei pareiškėjų veiklos rezultatams keliamus reikalavimus ir savivaldybės biudžeto lėšų skyrimo principus, pereinant prie jaunojo futbolininko krepšelio modelio;
· Reglamentuoti nepriklausomą ekspertinį paraiškų vertinimą, finansavimo sutarčių sudarymą, lėšų naudojimo kontrolę, ugdymo kokybės stebėseną bei atsiskaitymo procedūras;
· Pripažinti netekusiu galios Panevėžio miesto savivaldybės tarybos 2024 m. gruodžio 27 d. sprendimą Nr. 1-563 „Dėl Panevėžio miesto futbolo sporto šakos 2025–2027 metų plėtros programos ir jos finansavimo iš savivaldybės biudžeto lėšų konkurso nuostatų patvirtinimo“

2. Siūlomos teisinio reguliavimo nuostatos, laukiami rezultatai: 
Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 29 punktu, 15 straipsnio 2 dalies 13 ir 32 punktais, Lietuvos Respublikos sporto įstatymo 10 straipsnio 1 dalimi bei įgyvendinant Panevėžio miesto plėtros 2021–2027 metų strateginį planą, patvirtintą Panevėžio miesto savivaldybės tarybos 2021 m. gruodžio 23 d. sprendimu Nr. 1-362.
Esminės siūlomo teisinio reguliavimo nuostatos:
1. Finansavimo modelio pakeitimas į krepšelio principą: atsisakoma vienam subjektui skirto fiksuoto finansavimo konkurso modelio ir įtvirtinamas jaunojo futbolininko krepšelis, kurio vieno mėnesio dydis apskaičiuojamas kaip Savivaldybės mero ar jo įgalioto Savivaldybės administracijos direktoriaus tvirtinamo bazinio dydžio ir ugdymo programos sportininkų skaičiaus sandauga. Finansavimas skiriamas vieneriems kalendoriniams metams pagal Mokinių registre registruotų nepasikartojančių sportininkų sąrašą.
2. Aiškūs ir patikrinami reikalavimai pareiškėjams ir programoms: pareiškėjas turi būti ne trumpiau kaip vienerius metus Savivaldybės teritorijoje registruotas juridinis asmuo (išskyrus biudžetines įstaigas), turintis bent 2 kvalifikuotus trenerius su UEFA licencijomis, materialiąją sporto bazę bei registruotą programą Neformaliojo švietimo programų registre (NŠPR). Reikalaujama, kad sportininkai praėjusiais metais būtų dalyvavę oficialiose varžybose su viešai skelbiamais rezultatais.
3. Nepriekaištingos reputacijos ir patikimumo filtrai: nustatytas baigtinis sąrašas aplinkybių, kurioms esant lėšos neskiriamos (pvz., neišnykęs teistumas už korupcinius ar sunkius finansinius nusikaltimus, mokestinės nepriemokos, turto areštas, melagingų duomenų teikimas, esminiai biudžeto lėšų naudojimo sutarčių pažeidimai per pastaruosius 5 metus).
4. Trijų pakopų vertinimo sistema: paraiškų vertinimas išskaidytas į administracinės atitikties vertinimą, nepriklausomą ekspertinį vertinimą (perkant paslaugas Viešųjų pirkimų įstatymo nustatyta tvarka, pasitelkiant nepriklausomus ekspertus, atitinkančius nepriekaištingos reputacijos reikalavimus ir pasirašiusius nešališkumo deklaracijas) bei Vertinimo komisijos vertinimą.
5. Veiklos stebėsena ir atsiskaitymas: įtvirtintas nuolatinis stebėsenos institutas, stebėtojų teisės lankytis pratybose, vertinti veiklų kokybę, nustatyti terminus trūkumams pašalinti bei numatyta atsakomybė ir sutarčių nutraukimo mechanizmas už nustatytus pažeidimus.
Laukiami rezultatai: užtikrintas skaidrus, konkurencingas ir antikorupciniu požiūriu atsparus savivaldybės biudžeto lėšų skirstymas, skatinama kokybiška vaikų ir jaunimo futbolo plėtra Panevėžio mieste, sudarytos vienodos sąlygos visoms reikalavimus atitinkančioms futbolo organizacijoms gauti finansavimą pagal faktiškai ugdomų sportininkų skaičių.


3. Lėšų poreikis ir šaltiniai: 
Lėšos Programai įgyvendinti numatomos kiekvienų metų Panevėžio miesto savivaldybės biudžete. Konkretus finansavimo dydis priklausys nuo nustatyto bazinio dydžio ir atranką perėjusių programų sportininkų, registruotų Mokinių registre, skaičiaus. Pažymėtina, kad 2022–2024 m. laikotarpiu Panevėžio miesto savivaldybės trimetės futbolo vystymo programos vykdytojui kasmet buvo skiriama po 390 tūkst. eurų, o 2025-2027 m. laikotarpiui 440 tūkst. eurų.

4. Sprendimui priimti reikalingi pagrindimai, skaičiavimai ar paaiškinimai: 
Poreikį parengti naują Aprašą lėmė būtinybė pašalinti esmines teisines spragas bei korupcijos rizikos veiksnius, kurie buvo identifikuoti Lietuvos Respublikos specialiųjų tyrimų tarnybos (STT) atliktame antikorupciniame vertinime dėl ankstesnių Panevėžio miesto savivaldybės tarybos 2024 m. gruodžio 27 d. sprendimu Nr. 1-563 patvirtintų Nuostatų. STT nustatyti trūkumai ir jų pašalinimas naujajame reguliavime:
1. Subjektyvaus ir vienasmenio vertinimo pašalinimas: STT konstatavo, kad ankstesniuose Nuostatuose nustatyti kriterijai neužtikrino objektyvaus ir skaidraus atrankos proceso, nes Sporto skyriaus darbuotojui (konkurso administratoriui) buvo suteikta neribota diskrecija vienasmeniškai atlikti faktiškai kokybinį paraiškos vertinimą administracinės atitikties etape. Naujajame Apraše atsakomybės aiškiai atskirtos: administracinės atitikties metu vertinami tik formalūs dokumentai, o programų turinį ir kokybę vertina ne mažiau kaip 2 nepriklausomi išorės ekspertai, atrinkti Viešųjų pirkimų įstatymo nustatyta tvarka, atitinkantys valstybės tarnautojams taikomus nepriekaištingos reputacijos standartus.
2. Dirbtinių konkurencijos ribojimų panaikinimas: STT atkreipė dėmesį, kad ankstesnis reikalavimas paraiškos teikėjui jau iki konkurso atitikti visus 18 ilgalaikės programos kriterijų ir jų pasiektinus rezultatus 2025–2027 metams vertino ne praeities faktus, o ateities rezultatus, taip ribojant kitų dalyvių galimybes ir sudarant išskirtines sąlygas vienam konkrečiam subjektui. Naujajame Apraše reikalaujama objektyviai patikrinamų faktinių praėjusių metų duomenų (dalyvavimo oficialiose varžybose įrodymų, registracijos NŠPR ir Mokinių registre, licencijuotų trenerių).
3. Komisijos veiklos reglamentavimas ir viešumas: STT nurodė, kad vertinimo komisijos veiklos nuostatai nebuvo integruoti į tarybos sprendimą ir nebuvo viešai prieinami, kas pažeidė visuomeninės kontrolės principą. Naujasis Aprašas nustato aiškią ekspertinio vertinimo ir Vertinimo komisijos funkcijų, sudėties ir sprendimų priėmimo tvarką, o visi finansuojamų ir nefinansuojamų programų sąrašai bei kvietimai yra skelbiami viešai Savivaldybės interneto svetainėje.
4. Neribotos diskrecijos dėl papildomo finansavimo panaikinimas: STT vertinimu, buvusi tvarka leido konkurso laimėtojui prašyti papildomų lėšų be aiškių kriterijų ir be konkurso, apeinant rezervinius dalyvius ir sudarant prielaidas nesąžiningam dempingo elgesiui paraiškų pateikimo metu. Naujajame reguliavime atsisakyta bet kokio papildomo finansavimo skyrimo komisijos nuožiūra – lėšos skiriamos griežtai pagal patvirtintą formulę (krepšelį) ir nepasikartojančių vaikų skaičių.
5. Atsiskaitymo ir kontrolės privalomumas: STT pabrėžė, kad pareigos reguliariai atsiskaityti nebuvimas (kai kontrolė inicijuojama tik atskiru administracijos reikalavimu) sudarė sąlygas kontrolei visai nevykti. Naujajame Apraše įtvirtinta imperatyvi pareiga teikti finansines ataskaitas nustatytais terminais, grąžinti nepanaudotas lėšas bei įsteigtas nuolatinis kokybės stebėsenos mechanizmas.
6. Finansinių sankcijų susiejimas su programos tikslais ir esminių pažeidimų apibrėžimas: STT nustatė, kad lėšų mažinimas ir sutarties nutraukimas nebuvo aiškiai reglamentuotas ir susietas su veiklos kokybe. Naujajame Apraše numatyti aiškūs pagrindai: nesilaikant reikalavimų ar per nustatytą terminą neištaisius stebėtojų fiksuotų trūkumų, sutartis nutraukiama, o lėšų mokėjimas stabdomas ir permokos išieškomos
5. Kieno iniciatyva parengtas sprendimo projektas: 
Sprendimo projektas parengtas Tarybos nario iniciatyva.

